Annette Vilhelmsen (SF), 2013-01-15:
Tak for alle de særdeles positive bemærkninger.
Lad det endelig blive en vane.
Det lovforslag, som vi i dag førstebehandler, har det overordnede formål at hjælpe virksomheder med at overvinde de barrierer, som de oplever i markedsmodningsfasen.
Især de små og mellemstore virksomheder oplever barrierer for at få deres produkter på markedet, hvorfor vi i lovforslaget har foreslået, at Markedsmodningsfonden skal have særlig fokus på de små og mellemstore virksomheder.
Indsatsen skal sikre, at flere innovative produkter og serviceydelser kommer fra en udviklings-, test- og demonstrationsfase ud på markedet til gavn for vækst og skabelse af varige private job i Danmark.
Fondens midler skal fremadrettet anvendes inden for tre fokusområder: for det første markedsmodning af virksomheders innovative produkter og serviceydelser, for det andet markedsmodning baseret på innovationsfremmende offentlig efterspørgsel og for det tredje markedsmodning gennem etablering af eller deltagelse i partnerskaber, foreninger m.m. Indsatsen skal konkret løftes, ved at en virksomhed eksempelvis får tilskud til at gennemføre de sidste test af et produkt, så det kan blive sendt på markedet uden fejl, eller ved at Markedsmodningsfonden går ind og giver en garanti for et innovativt element i et produkt, så kunderne ved, at de ikke står alene med risikoen, hvis de vælger at erstatte kendte løsninger med noget nyt.
Det kan være en god idé, hvis kunderne er tilbageholdende med at købe nye innovative produkter og serviceydelser.
Ved at man hjælper virksomhederne med at overvinde disse barrierer, kommer flere innovative produkter og serviceydelser ud på markedet til gavn for jobskabelsen og for væksten.
Derudover skal Markedsmodningsfonden være med til at understøtte, at den offentlige sektor via sine betydelige indkøb i højere grad fremmer udviklingen af innovative løsninger.
Det sker, ved at fonden dækker en del af udviklingsomkostningerne og den risiko, der kan være ved, at nye produkter og løsninger baseres på en ny teknologi, nyt materiel m.m.
Herved kan virksomhederne hurtigere få deres nye løsninger på markedet til gavn for virksomheden, jobskabelsen og eksporten.
For den offentlige sektor har det endvidere den fordel, at man her kan få adgang til flere innovative løsninger, og de kan være med til at effektivisere og forbedre kvaliteten af den offentlige service.
Ved at omdanne Fornyelsesfonden til Markedsmodningsfonden bygger vi videre på de gode erfaringer og positive økonomiske effekter, som Fornyelsesfondens hidtidige markedsmodningsindsats har præsteret.
Samtidig skabes der en klarere arbejdsdeling mellem fonden og de øvrige statslige innovationsordninger.
Fonden tilføres 135 mio. kr. årligt fra 2013 til og med 2015 og skal ledes af en uafhængig, professionel bestyrelse.
Bestyrelsen skal have erhvervsmæssig indsigt og viden om markedsmodning, kommercialisering, grøn omstilling, indkøbspolitik i den offentlige sektor og design og andre kreative erhverv.
Derved sikres både faglig indsigt og en kommerciel vurdering af vækstpotentialet i de enkelte projektansøgninger.
Det er vigtigt for at sikre, at fonden kommer til at understøtte så mange nye job som overhovedet muligt.
De organisationer, der har været hørt, inden lovforslaget blev fremsat, har generelt været positive over for omlægningen til Markedsmodningsfonden, som det også fremgår af det fremsendte høringsnotat, og jeg ser frem til en konstruktiv behandling i udvalget.